מסכת בבא בתרא דף נד עמוד ב

אמר רב יהודה אמר שמואל: נכסי עובד כוכבים הרי הן כמדבר, כל המחזיק בהן זכה בהן; מ"ט? עובד כוכבים מכי מטו זוזי לידיה אסתלק ליה, ישראל לא קני עד דמטי שטרא לידיה, הלכך הרי הן כמדבר, וכל המחזיק בהן זכה בהן. א"ל אביי לרב יוסף: מי אמר שמואל הכי? והאמר שמואל: דינא דמלכותא דינא, ומלכא אמר: לא ליקני ארעא אלא באיגרתא! אמר ליה: אנא לא ידענא, עובדא הוה בדורא דרעותא, בישראל דזבן ארעא מעובד כוכבי', ואתא ישראל אחרינא רפיק בה פורתא, אתא לקמיה דרב יהודה, אוקמה בידא דשני. א"ל: דורא דרעותא קאמרת? התם באגי מטמרי הוו, דאינהו גופייהו לא הוו יהבי טסקא למלכא, ומלכא אמר: מאן דיהיב טסקא ליכול ארעא.

מסכת בבא בתרא דף נה עמוד א

אמר רבה, הני תלת מילי אישתעי לי עוקבן בר נחמיה ריש גלותא משמיה דשמואל: דינא דמלכותא דינא..

**דינא דמלכותא דינא**

**א.ההלכות בגמרא** שמואל קובע כי דין המלכות תקף ומחייב. הגמרא מציינת שתי השלכות: 1.קרקע נקנית בשטר, ו2.קונה קרקע המשלם מיסים הוא הזוכה בקרקע. הלכות שנשנו לאור כלל זה במקומות אחרים:

3. יש לשלם למוכס ממונה שיש לו קצבה[[1]](#footnote-1). ו"אסור להבריח את המכס[[2]](#footnote-2)".

4. "שטרות העולים בערכאות של עובדי כוכבים, אף על פי שחותמיהם עובדי כוכבים - כשירים[[3]](#footnote-3)".

5. "אמר שמואל: דינא דמלכותא דינא. אמר רבא: תדע, דקטלי דיקלי וגשרי גישרי ועברינן עלייהו[[4]](#footnote-4)".

**ב. מקור הכלל**

1.כתב רש"י לגבי הכשר שטרות: "חוץ מגיטי נשים - דלאו בני כריתות נינהו הואיל ולא שייכי בתורת גיטין וקידושין. **אבל על הדינין נצטוו בני נח[[5]](#footnote-5)".** הרב מלצר מדייק בדבריו וקובע כמה הגבלות לכלל דינא דמלכותא דינא: "מצינו דין דינא דמלכותא דינא רק גבי מכס דאמרינן דמוכס ישראל שקנה המכס אסור לגזול ממנו ולהפקיע המכס, וכן אמרינן דינא דמלכותא גבי קנינים דמה שאמר המלך דקנין זה יועיל מועיל הוא מטעם דינא דמלכותא דינא, עוד מצינו דין זה לענין אבדה לאחר יאוש שכתב הרמ"א בחו"מ סי' רנ"ט דמכיון דאיכא דינא דמלכותא להחזיר אבדה לאחר יאוש מחוייב עפ"י דין להחזיר, וצריך לבאר בטעמא דלמה דוקא בהני ענינים מצינו דין דינא דמלכותא דינא, ואם נימא דבאמת לאו דוקא, א"כ **ח"ו בטלו כל דיני התורה** ולא תהא כזאת בישראל, וכבר האריך בזה הש"ך בסי' ע"ג סעיף י"ד לבאר דבמה שהוא נגד דיני התורה לא אמרינן דינא דמלכותא דינא... וא"כ צריך לבאר למה דוקא בהנך מהני דינא דמלכותא, ונראה דמה שכתב רש"י דעל הדינים נצטוו בני נח הוא חד טעמא עם דינא דמלכותא דינא, והיינו **דכיון דבני נח נצטוו על הדינים, וממילא יכול המלך לעשות תקנות מועילות לתיקון המדינה כמו לחייב יושבי המדינה במס לתיקון המדינה**, ומה דאמרינן בגיטין דמהני דינא דמלכותא לענין קנינים זהו משום דדיני קנינים תלויים במנהג ולא דוקא קנינים שמצינו בתורה קונים אלא כל קנין שנהגו בו ישראל קונים[[6]](#footnote-6)".

2. כתב רבינו יונה בסוגייתנו: "לא הוזכר דינא דמלכותא אלא להפקעה, שהנכסים מופקעין מבעליהם בדיני המלך, וכענין **הפקר ב"ד הפקר[[7]](#footnote-7)".** לפי זה, יתכן שדעו המלכות יכול רק להפקיע בעלות על קרקע, אבל יהיה צורך בקניין כגון חזקה כדי להפוך בעלים.

3. שנינו: "אמר ליה רב פפא לרבא: חזי מר הני רבנן דיהבי זוזי אכרגא דאינשי ומשעבדי בהו טפי! - אמר ליה: השתא איכו שכיבא לא אמרי לכו הא מילתא. הכי אמר רב ששת: מוהרקייהו דהני בטפסא דמלכא מנח, ומלכא אמר: מאן דלא יהיב כרגא לשתעביד למאן דיהיב כרגא[[8]](#footnote-8)". כתב על כך הריטב"א: "המלך יכול הוא למוכרם **שכן זכה בהן ברעש הארץ וגוי קונה ישראל במלחמה** כדאיתא בפרק השולח[[9]](#footnote-9)". הרשב"א ביאר יותר: "דעל דעת כן הן **באים לדור בארצו** וכאלו לקחם במלחמה שיש לו בהן קנין גוף דכתיב וישב ממנו שבי[[10]](#footnote-10)". דהיינו יש קנין כיבוש במלחמה, ויש זכות העומדת למלך מעצם השהות בארצו. והוא מגדרי דינא דמלכותא דינא[[11]](#footnote-11).

4. הרשב"ם כתב: "שכל בני המלכות מקבלים עליהם מרצונם חוקי המלך ומשפטיו, והלכך דין גמור הוא[[12]](#footnote-12)". לדעת החתם סופר "כל נימוסיו וחקיו מקבלי' עליהם ברצונם **ומחילה גמורה הוא**[[13]](#footnote-13)". בדבר אברהם משייך את דברי הרשב"ם לאחד משלושה כיוונים: א. דרכם של הרשב"א והריטב"א: "דאתי עלה משום כיבוש. והסביר לה הרשב"ם משום קיבלוהו, דטעם זה מהני גם לבאים לגור אחר הכיבוש". ב. דרכו של רבינו יונה- הפקר בית דין. ג. "משום מנהגא כמנהג בני העיר ותנאיהם מ"מ הוי נמי דאורייתא[[14]](#footnote-14)".

5. אפשר שאפשרות זו האחרונה טמונה בדברי הגמרא[[15]](#footnote-15) שהבאנו, שמותר לנו להשתמש בדרכים ובגשרים שהופקעו בידי המלך, ש"אלמלא חוקיותו של הכלל, היה אסור לנו להשתמש בדרכים ובגשרים שנסללו ונבנו על ידי השלטון.. ולא שבקת חיי לכל בריה![[16]](#footnote-16)".

יתכן שזו דרכו של הרמב"ם: הסכמה כללית שלא ניתן לתפקד בלעדיה, שלדבריו

"במה דברים אמורים במלך שמטבעו יוצא באותן הארצות שהרי הסכימו עליו בני אותה הארץ וסמכה דעתן שהוא אדוניהם והם לו עבדים[[17]](#footnote-17)". המטבע הוא המאפיין את המלך המחייב, שהרי גם שווי המטבע איננו לפי המתכת, אלא לפי ערך נקוב הסכמי.

6. "נ"ל דנפקא לי' מקרא דדברי קבלה, והוא, נתן את הכרם לנוטרים [שיר השירים ח' י"א], ושמואל לטעמיה במס' שבועות ל"ה ע"ב מלכותא דקטלא חד משיתא בעלמא לא מיענש דכתיב [שה"ש שם] ומאתים לנוטרים את פריו, ואף על גב דכ' תוס' למלחמת רשות, לאו דוקא אלא לצורכו וכבודו, לאפוקי ברצחן וחמסן בעלמא דגזלנותא דמלכותא לא דינא, אלא דינא דמלכותא ובמשפט יעמיד ארץ[[18]](#footnote-18)".

7. אפשר להציע שמקור הסמכות הוא פרשת המלך[[19]](#footnote-19). אולם בדבר אברהם הרבה להקשות על כך:

א. אין שם מקור לדיני קניינים ובין אדם לחברו. ב. "בסנהדרין (דף כ' ע"ב) פליגי בהך מילתא תנאי ואמוראי ואיכא דסברי דכל הנאמר בפרשת המלך מלך אסור בו ולא נאמרה אלא לאיים עליהם ואטו כולהו לא ס"ל דד"מ דינא". ג. התוס' סנהדרין (ד"ה מלך) כתבו בחד תירוצא דלא נאמרה פ' מלך אלא על מלך שנמלך על כל ישראל ויהודה ומאת המקום ולכן נענש אחאב על כרם נבות דלא מלך על יהודה וגם לא מלך מאת המקום. ד. דברי הר"ן:

**ג. דינא דמלכותא דינא בארץ ישראל** "כתבו בתוספות דדוקא במלכי עובדי כוכבים אמר דדינא דמלכותא דינא **מפני שהארץ שלו ויכול לומר להם אם לא תעשו מצותי אגרש אתכם מן הארץ**, אבל במלכי ישראל לא, לפי שא"י כל ישראל שותפין בה[[20]](#footnote-20)". אם כן דווקא בישראל מקור הסמכות בעייתי יותר, וודאי אין הוא מכח פרשת המלך. יש אומרים שלפי דברי הר"ן אין דינא דמלכותא דינא בארץ ישראל. החתם סופר צמצם אמירה זו:

"נ"ל דלא פליג אלא במסים ומכס שמטיל על כרחם, ס"ל לא שייך לומר בני מדינה ניחא להו, אלא משום שהוא אדון הארץ. וא"כ יש לחלק בין מלכי ישראל למלכי או"ה, אבל במנהגי ונימוסים.. מודה ר"ן דהטעם משום דניחא להו ואין לחלק בין מלכי ישראל לאו"ה[[21]](#footnote-21)". מכל מקום הפוסקים חולקים על דעת הר"ן להבדיל בזה בין ישראל לעמים: "דין המלך דין הוא.. בין שהיה המלך גוי בין שהיה מלך ישראל[[22]](#footnote-22)". לפיכך פסק הרב עובדיה יוסף שאין להונות את מס הכנסה גם בארץ, שאין הלכה כדברי הר"ן[[23]](#footnote-23). הרב אריאל טוען שגם הר"ן לא נחלק על כך. הוא רק הגדיר את החיוב בארץ אחרת: "מקור סמכותו של מלך ישראל שונה מזה של מלך גוי.

מלך ישראל יונק את סמכותו מהעם, בעוד שמלך גוי יונק את הסמכות מעצמו.. ארץ ישראל איננה מופקעת מדין המלכות. אמנם לא חל בה דינא דמלכותא הנכרי.. אולם חל בה דין המלכות הישראלי, שהעם הוא מקור סמכותה של המלכות..[[24]](#footnote-24)".

**ד. דאורייתא או דרבנן** לאור כל האמור, נראה שלרוב הדעות תוקף דינא דמלכותא דינא הוא מן התורה.

כתב הרמ"א: "נהיגי עכשיו להחזיר כל גניבה אפילו לאחר יאוש ושינוי רשות מכח דינא דמלכותא[[25]](#footnote-25)". על פי זה חילק בבית שמואל לגבי המקדש אישה בגזל כזה:

"אם אמרה לא ניחא לי להתקדש בגזל הוי ספק קידושין. ובזה"ז **מחמת דינא דמלכותא צריכה להחזיר, מ"מ מדאורייתא קנתה החפץ.** ודמי החפץ צריך הנגזל ליתן לה והוי קידושין דאורייתא, היינו אם אינה יודעה שהוא גנוב..[[26]](#footnote-26)". מדבריו עולה שדינא דמלכותא דינא הוא מדרבנן.

מגיב על כך באבני מילואים: "נראה דהיכא דאמרינן דד"ד - ה"ל מן התורה. אמנם נראה דהתם לאו משום דינא דמלכותא אתינן עלה דלא אמרו דינא דמלכותא דינא אלא בקרקע[[27]](#footnote-27)".

**ה. סייגים**

1. מטלטלים. "י"א דלא אמרינן דינא דמלכותא דינא אלא במסים ומכסים התלוים **בקרקע**, כי המלך גוזר שלא ידורו בארצו כי אם בדרך זה, אבל בשאר דברים, לא (הרא"ש פ' ד' נדרים בשם הר"מ ומרדכי פרק הגוזל בתרא). ויש חולקין וסבירא להו דאמרינן בכל דבר דינא דמלכותא דינא (מרדכי שם בשם התוס' ות"ה סי' ש"ט).. **וכן הוא עיקר**, וכמו שנתבאר לעיל סימן שנ"ו סעיף ז'[[28]](#footnote-28)" .
2. שרירותיות. את ההיתר להערים על המוכס נימקה הגמרא: "במוכס שאין לו קצבה. דבי ר' ינאי אמר: במוכס העומד מאליו[[29]](#footnote-29)". הרי, שמותר להערים גם על מוכס העומד מטעם המלך, אם 'אין לו קצבה'. פסק הרמב"ם: "מלך שלקח חצר או שדה של אחד מבני המדינה דרך חמס שלא כדינין שחקק הרי זה גזלן[[30]](#footnote-30)". הגדיר הרשב"א: "הסכימו כל המחברים וכל המפרשים דלא אמרו דינא דמלכותא דינא, אלא בדברים שהם חוקי המלכים. אבל **שהמלך נוטל בזרוע אינו דין, שחוקי המלכים ידועים ומוסכמים[[31]](#footnote-31)**, ותדע, שהרי שמואל כתב להם לישראל פרשת מלכים שדותיכם יעשור וכלל הענין. ואמרו חז"ל (סנהדרין כ' ב') כל הכתוב בפרשת מלכים מלך מותר בו וכן לכל המלכים חוקים ידועים. אבל בא ליטול מבני ארצו יותר מיכן- אינו דין[[32]](#footnote-32)".
3. אפליה "כל דין שיחקוק אותו המלך לכל ולא יהיה לאדם אחד בפני עצמו, אינו גזל; וכל שיקח מאיש זה בלבד, שלא כדת הידוע לכל, אלא חמס את זה, הרי זה גזל[[33]](#footnote-33)".
4. איסור. "פשיטא היא שבכל דבר שיש בו איסור א"א לומר דינא דמלכות' דינא להתירו דבענין ממון הוא דאמרי' הכי.. אבל דבר שיש בו איסור זה לא אמרו אדם מעולם ואל תשיבני מדין גזל שיש בו איסור ודינ' דמלכות' ביה דינא תדע דהא קטלי דקלי ועבדי גשרי' ועברי עלייהו ואי לאו משום דדינ' דמ"ד הוה אסיר למעבר עלייהו. ומשום דינא דמלכות' שרי דשאני התם שהאיסור שבו אינו אלא מחמת ממון[[34]](#footnote-34)". וכן פסק הרמ"א:

"דלא אמרינן דינא דמלכותא אלא בדבר שיש בו הנאה למלך או שהוא לתקנת בני המדינה, אבל לא שידונו בדיני עובדי כוכבים, דאם כן בטלו כל דיני ישראל (מהרי"ק שורש קפ"ח /קפ"ז[[35]](#footnote-35))". אעפ"כ פסק הרמ"א בשני מקומות לקבל את דין המלכות שלא כתורה – בדיני ממונות: "יש מי שאומר שאע"פ שעבר זמן הלואה, צריך להמתין מלמכור המשכון שלשים יום אחר תביעה. הגה: וי"א דבמקום שהמנהג שהמלוה לעו"ג לא יוכל למוכרו בפחות משנה, דנין גם כן בישראל שהלוה לחבירו על המשכון, דאזלינן בזה אחר המנהג. (מרדכי פ' הגוזל בתרא[[36]](#footnote-36)). הגיב הש"ך:

"הוא דבר תמוה מאד לפי עניות דעתי, דכיון דעל פי דין תורה יכול למכרו לאחר ל' יום, היאך נלמוד מדיני גוים לבטל דין תורה, ח"ו לא תהא כזאת בישראל. ולא מיבעיא לאותן הפוסקים שסוברים דלא אמרינן דינא דמלכותא **רק בדברים שהם להנאת המלך**, ולא בין איש לחבירו, וכן הסכים בשלטי הגבורים פרק חזקת הבתים סוף דף קפ"ט [הובא פסקי ריא"ז ה"י סי' ל"ו] וז"ל, ונראה בעיני שלא נאמר דינא דמלכותא דינא אלא בדברים שהמלך גוזר להנאתו כגון המכסים והמסיות וכיוצא בהן, אבל בדברים שבין אדם לחבירו אין לנו לדון אלא על פי תורתנו.. אלא אפילו לשאר פוסקים דסוברים דאמרינן דינא דמלכותא בכל דבר, היינו דוקא מה שאינו נגד דין תורתינו אלא שאינו מפורש אצלינו, אבל לדון בדיני הגוים בכל דבר נגד תורתינו, חלילה, ודאי לא יעשה כן בישראל[[37]](#footnote-37)". אמנם על ההלכה הבאה של הרמ"א לא השיג הש"ך: "הכי נהיגי עכשיו להחזיר כל גניבה אפילו לאחר יאוש ושינוי רשות מכח דינא דמלכותא.. ובמקום שנהגו שיתן לו הריבית, צריך ליתן לו גם הריבית (ת"ה סימן ש"ע)[[38]](#footnote-38)".

1. גם בדיני קניין, יתכן שהדין חל רק בעסקות עם גויים, אך לא בין ישראלים[[39]](#footnote-39).

1. מסכת נדרים דף כח עמוד א. [↑](#footnote-ref-1)
2. מסכת בבא קמא דף קיג עמוד א. [↑](#footnote-ref-2)
3. מסכת גיטין דף י עמוד ב. [↑](#footnote-ref-3)
4. מסכת בבא קמא דף קיג עמוד ב. "ואלו לא היה דינם אצלנו דין גמור היה גזל ואף על פי שנתיאשו הבעלים אין כאן שנוי רשות שהרי ברשות הרבים הם ולא שנוי מעשה" (מאירי). [↑](#footnote-ref-4)
5. רש"י מסכת גיטין דף ט עמוד ב. [↑](#footnote-ref-5)
6. אבן האזל הלכות נזקי ממון פרק ח הלכה ה. [↑](#footnote-ref-6)
7. עליות דרבינו יונה דף נד עמוד ב ד"ה ומי אמר שמואל. יש להוסיף: "ב"ד מכין ועונשין שלא מן הדין גם בעונשי הגוף" (דבר אברהם א, א). [↑](#footnote-ref-7)
8. מסכת בבא מציעא דף עג עמוד ב. [↑](#footnote-ref-8)
9. שיטה מקובצת מסכת בבא מציעא דף עג עמוד ב. ההפניה היא ללימוד שגוי קונה ישראל בחזקה:

"עובד כוכבים ישראל מנלן? דכתיב: וישב ממנו שבי". (מסכת גיטין דף לח עמוד א). [↑](#footnote-ref-9)
10. רשב"א מסכת יבמות דף מו עמוד א. [↑](#footnote-ref-10)
11. תוד"ה כי נפקי מסכת יבמות דף מו עמוד א. [↑](#footnote-ref-11)
12. רשב"ם דף נד עמוד ב ד"ה והאמר שמואל. [↑](#footnote-ref-12)
13. שו"ת חתם סופר חלק ה (חושן משפט) סימן מד [↑](#footnote-ref-13)
14. שו"ת דבר אברהם חלק א סימן א אות ו, מעדני ארץ שביעית סימן כ אות יג. [↑](#footnote-ref-14)
15. מסכת בבא קמא דף קיג עמוד ב. [↑](#footnote-ref-15)
16. הרב יעקב אריאל, באהלה של תורה, חלק ד סימן טז. [↑](#footnote-ref-16)
17. רמב"ם הלכות גזלה ואבדה פרק ה הלכה יח. [↑](#footnote-ref-17)
18. שו"ת חתם סופר חלק א (או"ח) סימן רח. [↑](#footnote-ref-18)
19. "דינא דמלכותא דינא כדילפינן מקראי דמשפט המלוכה" (קרית ספר הלכות גזלה ואבדה פרק ה). [↑](#footnote-ref-19)
20. הר"ן מסכת נדרים דף כח עמוד א ד"ה במוכס. [↑](#footnote-ref-20)
21. שו"ת חתם סופר חלק ה (חושן משפט) סימן מד. [↑](#footnote-ref-21)
22. רמב"ם הלכות גזלה ואבדה פרק ה הלכה יא. וכן פסק בשו"ע חו"מ סימן שסט סעיף ו. [↑](#footnote-ref-22)
23. יחווה דעת חלק ה סימן סד. [↑](#footnote-ref-23)
24. באהלה של תורה שם. [↑](#footnote-ref-24)
25. שו"ע חו"מ סימן שנו סעיף ז. [↑](#footnote-ref-25)
26. בית שמואל סימן כח ס"ק ג. [↑](#footnote-ref-26)
27. אבני מילואים סימן כח אות ב. וכן הסכים בדבר אברהם. [↑](#footnote-ref-27)
28. רמ"א חו"מ סימן שסט סעיף ח. [↑](#footnote-ref-28)
29. מסכת נדרים דף כח עמוד א. [↑](#footnote-ref-29)
30. רמב"ם הלכות גזלה ואבדה פרק ה הלכה יג. [↑](#footnote-ref-30)
31. "כל עם ועם יש לו חקים ידועים בדיני המלכות. ודינא דמלכותא אמרו דינא דמלכא לא אמרו וכל מה שאינו מחקי המלוכה אעפ"י שיאמר עכשיו המלך כן אינו דין. וכן הסכימו הראשונים ז"ל. וכן אינו דין אלא במה שיש לו למלך תועלת.." (שו"ת הרשב"א חלק ו סימן רנד). "אם יש תקנות חברתיות שהזמן גרמן שגם אנחנו היינו מתקנים אותן אלמלא דינא דמלכותא אין הדבר נחשב נגד דין תורה לכן גם כאשר המלכות מתקנת אותם דינא דמלכותא דינא. וקנה המידה לצדקתן של תקנות אלו הן: אילו היינו גם אנו היינו עשויים לתקן תקנות כאלו אלמלא דינא דמלכותא. כגון תקנות השוק למיניהן ותקנות המתייחסות להתפתחות הטכנולוגית (כגון תקנות תעבורה וכדו'). וכן כאשר תקנת המלכות תואמת את לפנים משורת הדין אצלנו, גם אנו מן הסתם מעוניינים שהמנהג יהיה כך ולכן דינא דמלכותא דינא. דוגמא לכך מצינו בשולחן ערוך חושן משפט סימן רנט סעיף ז: "המציל מהארי והדוב וזוטו של ים (פירוש: לשון ים החוזר לאחוריו עשרה או 15 פרסאות ושוטף כל מה שמוצא בדרך חזרתו וכן עושה בכל יום) ושלוליתו של נהר (פירוש כשהנהר גדל ויוצא על גדותיו ופושט, רש"י), הרי אלו שלו אפילו הבעל עומד וצווח. רמ"א: מכל מקום, טוב וישר להחזיר, כמו שנתבאר סעיף ה'. ואף על גב דמדינא אין חייבין להחזיר באבידות אלו, אם גזר המלך או בית דין חייב להחזיר מכח דינא דמלכותא או הפקר בית דין הפקר. ולכן פסקו זה לשונו בספינה שטבעה בים, שגזר המושל גם הקהלות שכל מי שקונה מן העובדי כוכבים שהוציאו מן האבידה ההיא שיחזיר לבעליו, שצריכין להשיב, ואין לו מן הבעלים אלא מה שנתן (מרדכי ריש פרק אלו מציאות"). הרב יעקב אריאל, <https://www.yeshiva.org.il/midrash/814> ). [↑](#footnote-ref-31)
32. סוף דף נה עמוד א. [↑](#footnote-ref-32)
33. שו"ע חו"מ סימן שסט סעיף ח. [↑](#footnote-ref-33)
34. שו"ת תשב"ץ חלק א סימן קנח. [↑](#footnote-ref-34)
35. שו"ע חו"מ סימן שסט סעיף יא. [↑](#footnote-ref-35)
36. שו"ע חו"מ סימן עג סעיף יד. [↑](#footnote-ref-36)
37. ס"ק לט. ועיין בזה בבירור הלכה דף נד עמוד ב ציון ד סוף אות ג. [↑](#footnote-ref-37)
38. שו"ע חו"מ שפט סימן שנו סעיף ז. [↑](#footnote-ref-38)
39. מובא ברבינו גרשום ורבינו יונה. [↑](#footnote-ref-39)